Oudonnie voor oor verkragting - Howe - Republikein
Tuesday, May 26th, 19:02:59
Oudonnie voor oor verkragting
15 January 2020 | Howe
Denver Kisting – Die Rehoboth-gemeenskap is die afgelope dae tot in sy fondamente geskud met die nuus oor ’n geliefde oudonderwyser wat weens verkragting aangekeer is.
Die 70-jarige man, op sy dag ’n kranige sokkerspeler en netbalafrigter, is die afgelope naweek op die dorp in hegtenis geneem.
AO Immanuel Iiduwa, ’n polisiewoordvoerder, het Maandag die inhegtenisneming bevestig.
Die man se identiteit is aan Republikein bekend, maar omdat sy vermeende slagoffer ’n familielid is, weerhou die koerant sy identiteit.
Volgens hom het die man, wat steeds aanvullende klasse tuis aanbied, glo tussen Januarie 2015 en Januarie vanjaar sy eie agtjarige dogtertjie verkrag.
Die beweerde voorvalle het volgens Iiduwa in die dorp se Blok B-woonbuurt plaasgevind.
“Die 70-jarige man het sy agtjarige dogter gemolesteer,” sê die woordvoerder.
Adj.komm. Kauna Shikwambi, bevelvoerder van die polisie se skakelafdeling, het gister by navraag gesê in dié stadium bestaan geen rekords dat die beweerde voorvalle vantevore by die polisie aangemeld is nie.
Op ’n vraag oor of die polisie ander sake teen die man ondersoek en, indien wel, na watter tydperk die polisie kyk, het Shikwambi gesê: “Dit moet nog bevestig word.”
’n Rehoboth-inwoner het die afgelope week gesê: “Hy was my onderwyser en het daardie neigings gehad toe ek ’n kind was. Het van dit (die inhegtenisneming) gehoor, maar nie geweet dis hy nie. Hoe kan hy sy kinders, veral vir (naam weerhou), so in die skande steek?”
’n Ander oudleerling het by navraag ’n soortgelyke bewering gemaak.
Nog ’n Rehoboth-inwoner het gesê: “So, hy is ’n ou jakkals. Maar hoe doen jy dit aan jou eie bloedkind?”
Intussen het ’n familielid in die sosiale media beweer die man het ook háár lewe probeer verwoes.
Volgens ’n plasing op Facebook was dié poging(s) nie suksesvol nie.
“En toe gaan hy vir plan B na sy eie bloedkind.”
Sy sê ’n ander familielid het haar nie destyds geglo nie en was blind vir dít wat na bewering aan die agtjarige meisietjie gedoen is.
“En uiteindelik het sy dag aangebreek. Hy is in die tronk.”
Dié vrou onthul ook die beskuldigde se identiteit in die plasing.
Republikein het op Facebook na haar uitgereik. Sy het teen druktyd nog nie gereageer nie.
Die man het Maandag op aanklag van verkragting in die Rehoboth-landdroshof verskyn.
Sy saak is tot vandag vir ’n aansoek om borgtog uitgestel.
Hy is sedert sy inhegtenisneming in aanhouding.